Aanklaer gevonnis vir korrupsie(Argieffoto) ŉ Voormalige staatsaanklaer van Limpopo is Dinsdag vier jaar tronkstraf opgelê nadat hy geld van ŉ beskuldigde geëis het om die aanklag teen hom te laat vaar. Volgens kapt. Matimba Maluleke, polisiewoordvoerder, is Molatelo Herbert Serumula (49) deur die Giyani‑handelshof gevonnis. Serumula was in November 2018 ŉ staatsaanklaer by die Morebeng-landdroshof toe hy omkoopgeld van R2 000 by ŉ beskuldigde geëis het. Die beskuldigde het in die hof verskyn op aanklag van die besit van gesteelde goedere. “Serumula het die beskuldigde belowe dat die aanklag teen hom teruggetrek sal word indien hy die geld aan hom oorbetaal,” het Maluleke gesê. Die man het R500 in Serumula se bankrekening inbetaal en die klag teen hom is teruggetrek. “Serumula het egter die uitstaande R1 500 geëis, waarna die man die voorval by die Valke aangemeld het.” Albei mans is kort daarna deur die Valke in hegtenis geneem. Die voormalige aanklaer is aanvanklik op ŉ R1 000 borgtog vrygelaat, maar is in Mei vanjaar skuldig bevind aan korrupsie.